dh-unibe/image-text_koenigsfelden-charters-post-1500 huggingface dataset:
Ich, Maxcencius Littscherinn, thuͦn kûndt ✳ unnd zuͦwûssenn ✳ allermencklichem, als ich dann ussz sunndernn
ursachenn, ✳ mich darzuͦ bewaͤgennd, ✳ inn den wyllen kom̄en bin, ✳ mich von dem gottshusz Kùngsfelld₎ zuͦfuͤgen ✳ unnd
den waͤltlichenn stat ✳ anzuͦnemēn. ✳ dàhar sich nun begebenn, ✳ das mitt mir des guͦtshalb, ✳ so ich an barem gellt, ✳ cleyder
unnd cleinotternn, ✳ ouch inlibdings wysz ✳ in soͤlichs gottshusz gebracht, ✳ soͤlicher gestallt ✳ verkomēn ist, ✳ das mich
woll benuͤgtt. ✳ hàrumb mich schuldigen pflichtenn nàch ✳ dargegen ✳ zuͦ erzoͤugenn, ✳ so sag ✳ unnd làssen ich ✳ das obbemelldt gottshusz, ✳ ouch des castennvoͤgt, ✳ verwalltter ✳ unnd innhaber ✳ und dero nàchkomēn ✳ fùr mich ✳ unnd min
erbenn ✳ unnd alle die, ✳ so disz sach mag beruͤrenn, ✳ obbemellts ✳ mins zuͦ brachttenn guͦtts, ✳ libdings, ✳ ouch kleinetter
unnd kleydrenn halb ✳ quitt, ✳ ledig ✳ unnd lossz. ✳ also das sy dàrumb ✳ yetz ✳ unnd hienach ✳ geruͤwigett unnd unersuͦcht sin ✳ und belibenn. ✳ ouch ich dahar ✳ an das selb gottzhusz ✳ dhein ✳ wytter vordrung, ✳ ansprach nàch geraͤchtigkeytt
haben ✳ nach fùrnemēn, ✳ sunder deszhalb dasselb gottshusz minetthalb ✳ inallweg unbeladenn ✳ unnd unangevochtenn
soͤlle beliben, ✳ ungehindrett ✳ des alles, ✳ so ich darwyder zuͦhillff, ✳ schirm ✳ unnd hanndthabung bruchen, ✳ dàmitt ich
das bemellt gottshusz unruͤwigēn ✳ unnd anspraͤchenn moͤchtte, ✳ dann ich mich des selben̄ ✳ ouch aller fûnd, ✳ usszzùg ✳
unnd gevaͤrdenn, ✳ dispensationēn, ✳ ouch geystlicher ✳ unnd waͤlltlicher frygung ✳ unnd fùrsaͤchung, wie ✳ oder ussz ✳
was grunds ✳ die uszgebrancht ✳ unnd erlanngt moͤchtē werden, ✳ unnd besunder ouch des rechttenn, ✳ so ein gemeine
verzichun̄g ✳ in vorgan̄g einer sunderbarn̄ ✳ als unnûntz ✳ widerspricht, ✳ enntzigenn ✳ unnd begaͤbenn hab, ✳ alles
in guͦtten̄ trûwen̄ mitt hand unnd gewallt mins eelichenn gemachells verhandlett und volzogenn, ✳
das ouch ich, ✳ Laurenntz Byszler, burger unnd des kleinēn ràts zuͦ Winderthur, bekaͤnn soͤlicher gestallt. beschechē ✳
disz alles mitt gunst wûssen̄ ✳ unnd wyllen beschlossen sin ✳ unnd hab ouch dem allem ✳ zuͦ bestand ✳ unnd
sicherheytt ✳ der genannttē Maxcencyen Littscherin, miner eelichen gemachell, ✳ disern̄ brieff ✳ mitt minē anhangenden̄ sygell verwartt ✳ und uffrichttē ✳ und zuͦhandenn ✳ des beruͤdten̄ gottshusz Kùngsfelldenn geben
laszn̄, ✳ der geben ist uff sampstag vor sannt Maria Magdalenēn tag, der jaren des hern̄ gezalltt
fùnffzechenhundertt und im̄ syben und zwentzgistēn jàr.
1527 VII 20 . F. Argaù ( Königsfelden )
dis ist frow Maxcencyen verschribung so sy ein gottshusz
geben hatt
Lùtscherin qùittùng
Samst: vor Magdal₎
1527 . ✳